Denne policajti odhalia na cestách nezodpovedných vodičov, ktorí šoférujú vozidlo pod vplyvom alkoholu. Minulý týždeň (49.) sme na cestách Košického kraja zaznamenali 19 takýchto prípadov. Osem z vodičov "nafúkalo" nad jedno promile. O ich zodpovednosti sa hovoriť, naozaj, nedá. Traja mladí vodiči z okresu Trebišov, ktorí počas uplynulého víkendu sadli za volant "posilnení" alkoholom, spôsobili nehodu a z miesta ušli, čím si nesplnili povinnosť účastníka škodovej udalosti, resp. dopravnej nehody, zotrvať na mieste do príchodu polície.
V sobotu (7.12.) nadránom viedol 29-ročný vodič z Kráľovského Chlmca vozidlo zn. VW Passat od obce Svätuše na obec Pribeník, kde svoju jazdu v meste Kráľovský Chlmec na namrazenej vozovke nezvládol, dostal šmyk, zišiel z cesty a narazil do okrasnej kamennej skalky pred miestnym penziónom. Po nehode odišiel z miesta, vzniknutú škodu neoznámil poškodenej strane a ani polícii. Policajná hliadka vodiča krátko po nehode vypátrala a podrobila dychovej skúške s pozitívnym výsledkom 0,54 mg/l alkoholu v dychu (1,11 promile). Pri nehode sa vodič ľahko zranil.
V ten istý deň okolo 16,40 h viedol 27-ročný vodič zo Sečoviec vozidlo zn. Audi A4 v smere jazdy od obce Dargov do Košíc, pričom pri odbočení na čerpaciu stanicu nedodržal potrebnú vzdialenosť za vozidlom jazdiacim pred ním a narazil do jeho zadnej časti. Z miesta však ušiel. Policajti v krátkom čase vodiča vypátrali a podrobili dychovej skúške s pozitívnou hodnotou 0,91 mg/l alkoholu v dychu (1,90 promile).
V nedeľu (8.12.) nadránom 20-ročný Trebišovčan viedol vozidlo zn. Seat Leon po ulici M.R. Štefánika v Trebišove, kde pod nadjazdom pri obchodnom centre podľa doterajších zistení neprispôsobil rýchlosť jazdy stavu a povahe vozovky, vlastnostiam vozidla, poveternostným podmienkam a svojim schopnostiam, následkom čoho pri parkovaní narazil do pred ním stojaceho vozidla Audi. Potom z miesta ušiel. Trebišovskí policajti vodiča vypátrali a podrobili dychovej skúške s výsledkom 0,67 mg/l alkoholu v dychu (1,40 promile).
Polícia všetkých trom mladým nezodpovedným vodičom na mieste zadržala vodičský preukaz, ďalšia jazda im bola zakázaná, následne ich policajti zadržali a v týchto prípadoch poverený príslušník PZ začal trestné stíhanie pre prečin ohrozenia pod vplyvom návykovej látky.
JAZDITE BEZPEČNE, ALKOHOL ZA VOLANT NEPATRÍ!
Vodičov opäť dôrazne vyzývame, že alkohol za volant nepatrí! Jazdou pod vplyvom alkoholu vodiči ohrozujú nie len seba, ale i ostatných účastníkov cestnej premávky. Bezpečná jazda si vyžaduje maximálnu sústredenosť, opatrnosť a ostražitosť v cestnej premávke sú veľmi dôležité. Len vďaka nim možno predísť tragédiám a škodám na majetku.